Med aftalen mellem EU og Tyrkiet om hjemsendelse af migranter som skabelon bør unionen forhandle med udvalgte afrikanske lande om at sende deres statsborgere retur.

Den opfordring lyder fra Gerald Knaus – stifter af tænketanken European Stability Institute og hovedarkitekten bag netop Tyrkietaftalen – og ideen møder opbakning fra et flertal i Folketinget.

Knaus foreslog i gårsdagens Politiken, at EU udnævner en særlig repræsentant til at forhandle med lande som Senegal og Nigeria om at tage de statsborgere tilbage, som ankommer til Italien efter en fastsat dato. Konkrete og simple aftaler, hvor guleroden til hjemlandet er økonomisk støtte og lovlig adgang for et aftalt antal, kan ifølge Knaus løse den migrantkrise i Italien, som er blevet diskuteret på tværs af EU hele sommeren.